FI Euroopan unionin virallinen lehti L 167/10

KOMISSION ASETUS (EU) 2015/1040,

annettu 30 päivänä kesäkuuta 2015,

Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse atsoksistrobiinin, dimoksistrobiinin, fluroksipyyrin, metoksifenotsidin, metrafenonin, oksadiargyylin ja tribenuronin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan, 18 artiklan 1 kohdan b alakohdan ja 49 artiklan 2 kohdan,

sekä katsoo seuraavaa:

(1) Dimoksistrobiinin ja metrafenonin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Atsoksistrobiinin, fluroksipyyrin, metoksifenotsidin, oksadiargyylin ja tribenuronin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon atsoksistrobiinin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan mukaisesti sekä sen 12 artiklan 1 kohdan mukaisesti (2). Se suositteli jäämien enimmäismäärien alentamista manteleiden, parapähkinöiden, cashewpähkinöiden, kastanjoiden, kookospähkinöiden, hasselpähkinöiden, makadamioiden, pekaanipähkinöiden, pinjansiemenien, saksanpähkinöiden, parsan, jyvämaissin, kahvipapujen, yrttiuutejuomien (kuivatut, juuret), sokerijuurikkaiden ja juurisikurin osalta. Muiden tuotteiden osalta se suositteli jäämien voimassa olevien enimmäismäärien pitämistä ennallaan tai nostamista. Se katsoi, että eräitä tietoja ei ollut saatavilla niiden jäämien enimmäismäärien osalta, jotka koskevat vuonankaalia, leveälehtistä siloendiiviä, krassia, sinappikaalia (rocket), rucolaa, lehtisinappia, kaalikasvien lehtiä ja ituja, sikoja (lihas, rasva, maksa, munuaiset), nautaeläimiä (lihas, rasva, maksa, munuaiset), lampaita (lihas, rasva, maksa, munuaiset), vuohia (lihas, rasva, maksa, munuaiset), siipikarjaa (lihas, rasva, maksa), maitoa (nautaeläimet, lampaat ja vuohet) ja linnunmunia koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(3) Siltä osin kuin on kyse atsoksistrobiinista ohrassa, kahvipavuissa, kaurassa, perunassa ja kirjodurrassa, Codex Alimentarius -komissio (CAC) (3) hyväksyi jäämien enimmäismäärät (CXL-arvot). Koska nämä CXL-arvot saavat tukea elintarviketurvallisuusviranomaisen päivitetystä arvioinnista, ne on aiheellista ottaa huomioon, lukuun ottamatta niitä CXL-arvoja, jotka eivät ole turvallisia unionin kuluttajille ja joista unioni esitti Codex Alimentarius -komissiolle varauman (4).

(4) Elintarviketurvallisuusviranomainen antoi perustellun lausunnon dimoksistrobiinin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä 12 artiklan 1 kohdan mukaisesti (5). Se ehdotti jäämän määritelmän muuttamista ja suositteli jäämien enimmäismäärien alentamista vehnänjyvien osalta. Muiden tuotteiden osalta se suositteli jäämien voimassa olevien enimmäismäärien pitämistä ennallaan. Elintarviketurvallisuusviranomainen katsoi, että eräitä tietoja ei ollut saatavilla niiden jäämien enimmäismäärien osalta, jotka koskevat nautaeläimiä (lihas, rasva, maksa, munuainen), lampaita (lihas, rasva, maksa, munuainen), vuohia (lihas, rasva, maksa, munuainen) ja maitoa (nautaeläimet, lampaat, vuohet) ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(5) Elintarviketurvallisuusviranomainen antoi perustellun lausunnon fluroksipyyrin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä 12 artiklan 1 kohdan mukaisesti (6). Se ehdotti jäämän määritelmän muuttamista. Se katsoi, että eräitä tietoja ei ollut saatavilla niiden jäämien enimmäismäärien osalta, jotka koskevat omenoita, valkosipulia, sipuleita, salottisipuleita, timjamia, purjoa, ohranjyviä, jyvämaissia, kauraa, rukiinjyviä, kirjodurranjyviä ja vehnänjyviä, yrttiuutejuomia (kukista), sokeriruokoa, sikoja (lihas, rasva, maksa, munuaiset), nautaeläimiä (lihas, rasva, maksa ja munuaiset), lampaita (lihas, rasva, maksa, munuaiset), vuohia (lihas, rasva, maksa, munuaiset) ja maitoa (nautaeläimet, lampaat, vuohet) ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen katsoi, että tietoja ei ollut saatavilla sitrushedelmiä, syötäviksi tarkoitettuja oliiveja ja öljyoliiveja koskevista jäämien enimmäismääristä ja että riittäviä tietoja alustavan jäämän enimmäismäärän määrittämiseksi ei ollut saatavilla päärynöitä, kvitteneitä, mispeleitä, japaninmispeleitä, lokvatteja ja varhaissipuleita koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle.

(6) Elintarviketurvallisuusviranomainen antoi perustellun lausunnon metoksifenotsidin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä 12 artiklan 1 kohdan mukaisesti (7). Se suositteli jäämien enimmäismäärien alentamista papujen (kuivatut) ja maapähkinöiden osalta. Muiden tuotteiden osalta se suositteli jäämien voimassa olevien enimmäismäärien pitämistä ennallaan tai nostamista. Se katsoi, että eräitä tietoja ei ollut saatavilla munakoisoa, sikoja (lihas, rasva, maksa, munuaiset), nautaeläimiä (lihas, rasva, maksa, munuaiset), lampaita (lihas, rasva, maksa, munuaiset), vuohia (lihas, rasva, maksa, munuaiset), siipikarjaa (lihas, rasva, maksa), maitoa (nautaeläimet, lampaat ja vuohet) ja linnunmunia koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen katsoi, että tietoja ei ollut saatavilla appelsiinien, mandariinien ja jyvämaissin jäämien enimmäismääristä ja että riskinhallinnasta vastaavien tahojen on jatkettava asian tarkastelua. Jyvämaissia koskeva jäämien enimmäismäärä olisi vahvistettava määritysrajan tasolle. Appelsiinien ja mandariinien osalta jäämien Codex-enimmäismäärät (CXL-arvot) hyväksyttiin sen jälkeen, kun elintarviketurvallisuusviranomainen oli antanut lausuntonsa (8). Kyseisille tuotteille asetuksessa (EY) N:o 396/2005, sellaisena kuin se on tällä hetkellä, vahvistetuissa jäämien enimmäismäärissä otetaan huomioon nämä CXL-arvot. Appelsiineja ja mandariineja koskevia jäämien enimmäismääriä ei pitäisi sen vuoksi muuttaa.

(7) Elintarviketurvallisuusviranomainen antoi perustellun lausunnon metrafenonin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä 12 artiklan 1 kohdan mukaisesti (9). Se ehdotti jäämän määritelmän muuttamista ja suositteli jäämien enimmäismäärien alentamista vehnänjyvien ja rukiinjyvien osalta. Muiden tuotteiden osalta se suositteli jäämien voimassa olevien enimmäismäärien pitämistä ennallaan tai nostamista. Elintarviketurvallisuusviranomainen katsoi, että eräitä tietoja ei ollut saatavilla munakoisoa koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Munakoison osalta elintarviketurvallisuusviranomainen toimitti aikaisemman lausunnon jäämien enimmäismäärästä (10). Nyt katsotaan aiheelliseksi ottaa kyseisessä lausunnossa käytetty oikeasuhteisuutta koskeva lähestymistapa käyttöön. Elintarviketurvallisuusviranomainen katsoi, että tietoja ei ollut saatavilla niiden jäämien enimmäismäärien osalta, jotka koskevat nautaeläimiä (lihas, rasva, maksa, munuainen), lampaita (lihas, rasva, maksa, munuainen), vuohia (lihas, rasva, maksa, munuainen) ja maitoa (nautaeläimet, lampaat, vuohet) ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle.

(8) Komission asetuksen (EU) N:o 823/2012 (11) mukaisesti oksadiargyylin hyväksynnän voimassaolo päättyi 31 päivänä maaliskuuta 2014. Kaikki sellaisia kasvinsuojeluaineita koskevat voimassa olevat luvat, jotka sisältävät tehoainetta oksadiargyyli, on peruutettu ja siirtymäajat päättyvät viimeistään 30 päivänä syyskuuta 2015. Tästä syystä kyseiselle tehoaineelle vahvistetut jäämien enimmäismäärät olisi poistettava liitteistä II ja III asetuksen (EY) N:o 396/2005 17 artiklan sekä 14 artiklan 1 kohdan alakohdan mukaisesti. Tätä ei tulisi soveltaa sellaisia CXL-arvoja vastaaviin jäämien enimmäismääriin, jotka perustuvat käyttöön kolmansissa maissa, edellyttäen että nämä arvot ovat kuluttajien turvallisuuden kannalta hyväksyttäviä. Sitä ei myöskään pitäisi soveltaa tapauksiin, joissa on vahvistettu erityiset tuonnissa sallittavat enimmäismäärät.

(9) Elintarviketurvallisuusviranomainen antoi perustellun lausunnon tribenuronin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä 12 artiklan 1 kohdan mukaisesti (12). Se suositteli jäämien voimassa olevien enimmäismäärien pitämistä ennallaan.

(10) Niiden tuotteiden osalta, joissa kyseisen kasvinsuojeluaineen käyttö ei ole sallittua ja joiden osalta ei ole olemassa tuonnissa sallittavia enimmäismääriä tai CXL-arvoja, jäämien enimmäismäärät olisi vahvistettava määritysrajan tasolle tai olisi sovellettava jäämien enimmäismäärän oletusarvoa, kuten asetuksen (EY) N:o 396/2005 18 artiklan 1 kohdan b alakohdassa säädetään.

(11) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat useiden aineiden osalta, että tekninen kehitys edellyttää erityisten määritysrajojen asettamista tietyille hyödykkeille.

(12) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(13) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(14) Sen vuoksi asetusta (EY) N:o 396/2005 olisi muutettava.

(15) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.

(16) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(17) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.

2 artikla

Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu ennen 20 päivää tammikuuta 2016..

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 21 päivästä tammikuuta 2016. Liitteen 1 kohdan c alakohtaa ja 3 kohtaa sovelletaan kuitenkin 1 päivästä lokakuuta 2015.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä kesäkuuta 2015. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen; Review of the existing maximum residue levels (MRLs) for azoxystrobin according to Article 12 of Regulation (EC) No 396/2005. EFSA Journal 2013;11(12):3497. [97 pp.].

(3) Codexin torjunta-ainejäämäkomitean raportit ovat saatavilla osoitteessa http://www.codexalimentarius.org/download/report/917/REP14_PRe.pdf Joint FAO/WHO food standards programme Codex Alimentarius Commission. Appendices II and III. Thirty-Seventh Session. Geneve, Sveitsi, 14.–18. heinäkuuta 2014.

(4) Scientific support for preparing a EU position for the 46th Session of the Codex Committee on Pesticide Residues (CCPR). EFSA Journal 2014;12(7):3737 [182 pp.]. doi:10.2903/j.efsa.2014.3737.

(5) Euroopan elintarviketurvallisuusviranomainen; Review of the existing maximum residue levels (MRLs) for dimoxystrobin according to Article 12 of Regulation (EC) No 396/2005. EFSA Journal 2013;11(11):3464. [41 pp.].

(6) Euroopan elintarviketurvallisuusviranomainen; Review of the existing maximum residue levels (MRLs) for fluroxypyr according to Article 12 of Regulation (EC) No 396/2005. EFSA Journal 2013;11(12):3495. [49 pp.].

(7) Euroopan elintarviketurvallisuusviranomainen; Review of the existing maximum residue levels (MRLs) for methoxyfenozide according to Article 12 of Regulation (EC) No 396/2005. EFSA Journal 2014;12(1):3509. [68 pp.].

(8) Komission asetus (EU) N:o 491/2014, annettu 5 päivänä toukokuuta 2014, Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse ametoktradiinin, atsoksistrobiinin, sykloksidiimin, syflutriinin, dinotefuraanin, fenbukonatsolin, fenvaleraatin, fludioksonilin, fluopyramin, flutriafolin, fluksapyroksadin, glufosinaattiammoniumin, imidaklopridin, indoksakarbin, MCPA:n, metoksifenosidin, pentiopyradin, spinetoramin ja trifloksistrobiinin jäämien enimmäismääristä tietyissä tuotteissa tai niiden pinnalla (EUVL L 146, 16.5.2014, s. 1).

(9) Euroopan elintarviketurvallisuusviranomainen; Review of the existing maximum residue levels (MRLs) for metrafenone according to Article 12 of Regulation (EC) No 396/2005. EFSA Journal 2013;11(12):3498. [43 ss.].

(10) Euroopan elintarviketurvallisuusviranomainen; Modification of the existing MRLs for metrafenone in various crops. EFSA Journal 2013;11(1):3075. [30 pp.].

(11) Komission asetus (EU) N:o 823/2012, annettu 14 päivänä syyskuuta 2012, täytäntöönpanoasetuksesta (EU) N:o 540/2011 poikkeamisesta siltä osin kuin kyse on tehoaineiden 2,4-DB, bentsoehappo, beta-syflutriini, karfentratsonietyyli, Coniothyrium minitans kanta CON/M/91–08 (DSM 9660), syatsofamidi, syflutriini, deltametriini, dimetenamidi-p, etofumesaatti, etoksisulfuroni, fenamidoni, flatsasulfuroni, flufenaset, flurtamoni, foramsulfuroni, fostiatsaatti, imatsamoksi, jodosulfuroni, iprodioni, isoksaflutoli, linuroni, maleiinihdratsidi, mekoproppi, mekoproppi-P, mesosulfuroni, mesotrioni, oksadiargyyli, oksasulfuroni, pendimetaliini, pikoksistrobiini, propikonatsoli, probinebi, propoksikarbatsoni, propytsamidi, pyraklostrobiini, siltiofami, trifloksistrobiini, warfariini ja tsoksamidi hyväksynnän päättymispäivistä (EUVL L 250, 15.9.2012, s. 13).

(12) Euroopan elintarviketurvallisuusviranomainen; Review of the existing maximum residue levels (MRLs) for tribenuron according to Article 12 of Regulation (EC) No 396/2005. EFSA Journal 2013;11(11):3457. [32 pp.].